Broj: 711-I-2060-P-261/21-03-19

Zagreb, 3. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Bore Matijevića,** na 150. sjednici, održanoj 3. prosinca 2021.g., daje sljedeće

**OČITOVANJE**

**Temeljem odredbi ZSSI-a nema zapreke da trgovačko društvo Kutjevo d.d., sukladno sporazumu o mirovanju radnog odnosa s pravom povratka na rad, sklopi ugovor o radu s bivšim dužnosnikom prije proteka dvanaest mjeseci od završetka mandata dužnosnika.**

 Obrazloženje

Zahtjev za očitovanjem podnio je Boro Matijević te je u Povjerenstvu zahtjev zaprimljen pod poslovnim brojem 711-U-5408-P-261/21-01-4 dana 8. studenog 2021. g., povodom kojeg se vodi predmet broj P-261/21.

U predmetnom zahtjevu podnositelj navodi da Kutjevo d.d. ima zaključen sporazum o mirovanju radnog odnosa s bivšim dužnosnikom koji je obašao dužnost zamjenika župana, a mandat mu je prestao u svibnju 2021. godine. Sporazumom o mirovanju radnog odnosa ugovoreno je da se radnik/dužnosnik po isteku mandata i prestanku dužnosti ima pravo vratiti na rad kod poslodavca Kutjevo d.d. gdje je bio u radnom odnosu na neodređeno vrijeme prije početka obnašanja dužnosti. Nadalje navodi se kako bivši dužnosnik inzistira na sklapanju ugovora o radu i povratu na rad. Podnositelj navodi da je za vrijeme trajanja mandata dužnosnika Kutjevo d.d. bilo u poslovnim odnosima sa Županijom u kojoj je dužnosnik bio zamjenik župana na način da je sklopilo nekoliko pravnih poslova sa Županijom te je sufinanciralo realizaciju jednog projekta za navodnjavanje. Stoga, podnositelj navodi da s obzirom na međusobno oprečne odredbe članka 20. Zakona o sprječavanju sukoba interesa i sporazuma o mirovanju radnog odnosa, a koje se odnose na nemogućnost/mogućnost sklapanja ugovora o radu s bivšim dužnosnikom u roku od godinu dana od dana prestanka mandata, postavlja upit može li Kutjevo d.d. kao bivši poslodavac sklopiti ugovor o radu prije isteka godinu dana od prestanka mandata dužnosnika s navedenim dužnosnikom odnosno vratiti ga na rad sukladno sporazumu, ali bez pravnih posljedica iz Zakona o sprječavanju sukoba interesa.

.

 Člankom 3. stavkom 1. podstavkom 38. ZSSI-a propisano je da su župani i njihovi zamjenici dužnosnici u smislu ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a, odnosno postavlja se upit vezan uz prava dužnosnika, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 20. stavkom 1. propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Navedena pravna osoba ne smije imenovati ili izabrati na dužnost dužnosnika ili s njim sklopiti ugovor kojim dužnosnik stupa u radni odnos u roku od jedne godine od prestanka dužnosti protivno odredbama navedenog članka. Stavkom 4. istog članka propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 50. ZSSI-a propisano je da će se novčanom kaznom u iznosu od 50.000,00 do 1.000.000,00 kuna kaznit za prekršaj pravna osoba koja protivno odredbama članka 20. ovog Zakona imenuje ili izabere na dužnost dužnosnika ili s njim sklopi ugovor kojim dužnosnik stupa u radni odnos u roku od jedne godine od prestanka dužnosti.

Povjerenstvo ističe kako se u konkretnom slučaju ne primjenjuju odredbe članka 20. ZSSI-a, a budući da dužnosnik s pravnom osobom ima sklopljen sporazum o mirovanju radnog odnosa i pravu povratka na rad, a da se ugovor o radu iznova sklapa kako bi se uredilo pitanje radnog mjesta i uvjeti rada.

Slijedom navedenog trgovačko društvo Kutjevo d.d. može sklopiti ugovor o radu s dužnosnikom na temelju ranije postojećeg sporazuma o mirovanju radnog odnosa.

 Slijedom navedenog, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur

Dostaviti:

1. Podnositelju, putem dostavljene adrese
2. Objava na internetskoj stranici Povjerenstva
3. Pismohrana